ആശിഷ് മൂന്നു ദിവസം പൊലീസ് കസ്റ്റഡിയില് ന്യൂഡല്ഹി: ലഖിംപൂര്ഖേരിയില് കര്ഷകരെ വാഹനമിടിപ്പിച്ച് കൊലപ്പെടുത്തിയ കേസില് കേന്ദ്രമന്ത്രി അജയ് മിശ്രയുടെ മകന് ആശിഷ് മിശ്രയെ മൂന്നു ദിവസത്തെ പൊലീസ് കസ്റ്റഡിയില് വിട്ട് ലഖിംപൂര് ചീഫ് ജുഡിഷ്യല് മജിസ്ട്രേറ്റ്. ഇന്ന് മുതല് 15 വരെ കസ്റ്റഡിയില് വിടാനാണ് ഉത്തരവായത്. ആശിഷ് മിശ്രയുടെ ഒരു അഭിഭാഷകന് ചോദ്യം ചെയ്യല് നിരീക്ഷിക്കാം. എന്നാല് ചോദ്യം ചെയ്യുന്നതില് ഇടപെടാന് അനുവദിക്കില്ല. സുപ്രീംകോടതി മാര്ഗ നിര്ദ്ദേശമനുസരിച്ച് വേണം ചോദ്യം ചെയ്യാനെന്നും ആശിഷിനെ ദേഹോപദ്രവമേല്പ്പിക്കാന് പാടില്ലെന്നും കോടതി നിര്ദ്ദേശിച്ചു. താന് നിരപരാധിയാണെന്ന് തെളിയിക്കാനുള്ള ശ്രമം പരാജയപ്പെട്ടതോടെ ആശിഷ് മിശ്രയുടെയും സംഘത്തിന്റെയും ഗൂഢാലോചന പുറത്ത് കൊണ്ടുവരാനുള്ള നീക്കത്തിലാണ് അന്വേഷണസംഘം. ഇതിനായി ആശിഷിനെ 14 ദിവസത്തെ കസ്റ്റഡിയില് വേണമെന്ന് ഇന്നലെ അന്വേഷണ സംഘം കോടതിയില് അപേക്ഷ നല്കി. ആശിഷിന്റെ കൂട്ടാളികളായ സുമിത് ജയ്സ്വാള്, അങ്കിത് ദാസ് എന്നിവര്ക്കായുള്ള അന്വേഷണവും ഊര്ജിതമാക്കി. മഹാരാഷ്ട്രയില് ബന്ത് പൂര്ണം ലഖിംപൂര് ഖേരിയില് നടന്ന കര്ഷകരുടെ കൊലപാതകത്തില് പ്രതിഷേധിച്ച് മഹാരാഷ്ടയിലെ ഭരണ കക്ഷികളായ ശിവസേന, കോണ്ഗ്രസ്, എന്.സി.പി സഖ്യം നടത്തിയ ബന്ത് ജനജീവിതത്തെ സാരമായി ബാധിച്ചു. സംസ്ഥാനത്തെ കാര്ഷിക ചന്തകള് പൂര്ണമായും അടഞ്ഞുകിടന്നു. മിക്കയിടത്തും പൊതുഗതാഗതം തടസപ്പെട്ടു. കേന്ദ്രമന്ത്രി അജയ് സിംഗിനെ മന്ത്രിസഭയില് നിന്ന് പുറത്താക്കണമെന്നാവശ്യപ്പെട്ട് രാജ്യം മുഴുവന് കോണ്ഗ്രസ് മൗനവ്രത സത്യഗ്രഹം നടത്തി. ലക്നൗവിലെ ജി.പി.ഒ പാര്ക്കില് ഗാന്ധി പ്രതിമയ്ക്ക് മുമ്ബില് നടന്ന മൗനവ്രത സത്യഗ്രഹത്തില് പ്രിയങ്ക ഗാന്ധി പങ്കെടുത്തു. അജയ് മിശ്രയെ പുറത്താക്കണമെന്നാവശ്യപ്പെട്ട് പ്രതിപക്ഷ നേതാക്കള് രാഷ്ട്രപതിയെ കാണാന് അനുമതി തേടി.